SKRIFTLIG FORESPØRGSEL E-1535/01

af Ioannis Souladakis (PSE) til Kommissionen

(22. maj 2001)

Om: Bekæmpelse af produktionen af indisk cannabis og opium i Libanon

Ifølge offentliggørelser i den internationale presse blev en af følgerne af den langvarige borgerkrig i Libanon, at de traditionelle landbrugsafgrøder blev erstattet med ulovlig dyrkning af indisk cannabis og opium. Den støtte, der hidtil er blevet ydet til Libanon med henblik på at genoplive og udvikle landets landbrugsøkonomi, og som skulle sætte en definitiv stopper for dyrkning af afgrøder, der er forbundet med narkotikasmugling, har ikke givet de forventede resultater. I pressen omtales endvidere støtte fra USA, men der nævnes intet om den indsats, der er blevet ydet af Den Europæiske Union på dette felt.

På baggrund af den store betydning, som bekæmpelsen af narkotikasmugling og beskyttelsen af det europæiske samfund imod denne svøbe har, bedes Kommissionen besvare følgende:

1. Hvilke konkrete støtteprogrammer overvejer Kommissionen at iværksætte til fordel for Libanon?

2. Har Kommissionen finansieret programmer med henblik på bekæmpelse af dyrkningen af indisk cannabis og opium og styrkelse af Libanons landbrugsøkonomi, og hvis ja, hvilke?

3. Er Kommissionen i stand til at informere os om finansieringen af programmer til fordel for Libanon som led i MEDA?

4. Har der eksisteret et konkret samarbejde med de retsforfølgende myndigheder i Libanon om bekæmpelsen af de illegale afgrøder og de smuglerorganisationer, der står for afsætningen af de ulovlige

Svar afgivet på Kommissionens vegne af Christopher Patten

(19. juli 2001)

1. Der er i øjeblikket ingen planer om at etablere fællesskabsprogrammer for støtte til bekæmpelse af narkotikadyrkning og narkotikahandel.

2. I 1994 fik den libanesiske regering tildelt 600 000 EUR i gavebistand til træning, faglig bistand og udstyr til kontrol af narkotikahandel. Samme år blev der undertegnet en aftale med UNDCP (FN's internationale narkotikakontrolprogram) om en gavebistand på 1 400 000 EUR til udskiftning af afgrøder i Bekaa-dalen.

I 1996 blev der godkendt en gavebistand på 164 032 EUR til Groupe International de Recherche en Toxicomanie og Fédération Internationale des Universités Catholiques til at uddanne lærere i at behandle problemer i forbindelse med narkotikamisbrug.

Den ikke-statslige organisation (NGO) SOS Drug International fik i 1998 en gavebistand på 139 870 EUR til etablering af et modtagelsescenter og til arbejdet med reintegrering af narkomaner i Libanon.

3. I perioden 1995-1999 (MEDA I) modtog Libanon 145 mio. EUR i gavebistand til administrative, sociale og økonomiske reformer og yderligere 21 mio. EUR i rentetilskud til et miljøsektorlån fra Den Europæiske Investeringsbank. De fem vigtigste områder, hvortil der ydes støtte med EU-midler, er rehabilitering af den offentlige administration, investeringsprogrammer, industrielle moderniseringer, strukturtilpasningsfaciliteter samt oprettelse af en fond for social og økonomisk udvikling.

Støtte under MEDA II (2000 og videre frem) vil især blive rettet mod økonomiske og skattemæssige reformer, implementering af associeringsaftalen (som forventes indgået ved udgangen af 2001) og en forøgelse af samhandelen.

4. De to projekter, der finansieredes i 1994, indebar et tæt samarbejde med indenrigsministeriet og andre myndigheder i Libanon, som er involveret i bekæmpelsen af ulovlig narkotikadyrkning og narkotikahandel.